JY LEES NOU Orania-treurspel: Vermiste student se lyk ná 5 dae gevind
Ná vyf uitmergelende dae waarin die Oranjerivier naby Orania gefynkam is vir Klarissa Joubert (19), is haar lyk gevind naby aan die punt waar sy onder die water verdwyn het.
"Orania-veiligheidsdienste, die Suid-Afrikaanse Polisiediens en amptelike dorpsverteenwoordigers is op die toneel om die reuseoperasie, wat oor etlike dae strek, af te handel," sê Joost Strydom, uitvoerende hoof van die Orania Beweging.
Klarissa, 'n tweedejaarstudent in sielkunde aan die Noordwes-Universiteit wat saam met haar ouers nou al vir sowat sewe maande op Orania woon, het Donderdag om 18:00 saam met ses van haar vriende na die rivier buite die dorp gegaan om op binnebande in die rivier af te dryf.
Klarissa is weens die sterk strome van die binneband afgespoel en het verder rivieraf gedryf voor sy onder die water verdwyn het.
Dit het 'n grootskaalse soektog na die student veroorsaak, en Orania se amptelike veiligheidsgroep, die polisie se soek-en-reddingsspan, boere uit die omgewing en honderde vrywilligers het na haar begin soek.
"Die Orania-gemeenskap, die omliggende boere en amptelike strukture se samewerking is 'n duidelike bewys van die vermoë wat ontsluit kan word as 'n gemeenskap saamwerk vir 'n gemeenskaplike doel, selfs in 'n baie traumatiese tyd," sê Joost.
Volgens hom het Klarissa se familie gevra dat die media en ander persone hul privaatheid respekteer.